丙午東宮壽詩
作者：范成大
朝代：宋

paragraphs: 國絫丁年盛，天開甲觀祥。
黄離增煥炳，赤伏衍明昌。
一日三天見，元辰萬國康。
姿神輝玉裕，德業燦金相。
書聖規宸藻，文心儷漢章。
乾坤參久大，日月並升常。
祖武瞻興慶，親庭拱未央。
晨昏兩慈壺，詩禮一賢王。
道統家傳正，炎圖國本强。
桑弧仍穀旦，銅律又清商。
舊事蘭猗殿，新凉桂子香。
黄華先浥露，青女緩行霜。
史賀星同軌，農歌稼滌場。
與齡占夢帝，多祜叶思皇。
磐石重山固，靈源少海長。
三宮同壽域，歲歲頌無疆。